ଅନୁଗୋଳ ଜିଲାରେ ଖରିଫ ଧାନ ସଂଗ୍ରହ ଆରମ୍ଭ\nବଅଁରପାଳ,୧୨।୧୨(ଡି.ଏନ.ଏ.)- ଖରିଫ ବିପଣନ ବର୍ଷ ପାଇଁ ଅନୁଗୋଳ ଜିଲାରେ ଧାନ ସଂଗ୍ରହ ନିମନ୍\nଅନୁଗୋଳ ଜିଲାରେ ଖରିଫ ଧାନ ସଂଗ୍ରହ ଆରମ୍ଭ\t December 12th, 00:00 AM December 12th, 00:00 AM\nବଅଁରପାଳ,୧୨।୧୨(ଡି.ଏନ.ଏ.)- ଖରିଫ ବିପଣନ ବର୍ଷ ପାଇଁ ଅନୁଗୋଳ ଜିଲାରେ ଧାନ ସଂଗ୍ରହ ନିମନ୍ତେ ବଅଁରପାଳ ବ୍ଲକ ଗଡ଼ସନ୍ତ୍ରୀ ସେବା ସମବାୟ ସମିତି ଲିଃ. କାର୍ଯ୍ୟାଳୟ ପରିସରରେ ପ୍ରଥମ ଧାନମଣ୍ଡିର ମଙ୍ଗଳବାର ଶୁଭାରମ୍ଭ ହୋଇଛି। ଜିଲାପାଳ ଅନିଲ କୁମାର ସାମଲ ମୁଖ୍ୟଅତିଥି ଭାବେ ଯୋଗଦେଇ ଏହାର ଶୁଭାରମ୍ଭ କରିଥିଲେ। ଉତ୍ତମ ଗୁଣବତ୍ତାର ଧାନ ଅମଳ କରି ସରକାରୀ ନିୟମ ଅନୁଯାୟୀ ମଣ୍ଡିରେ ବିକ୍ରି କରି ଉଚିତ ପ୍ରାପ୍ୟ ପାଇବା ଉପରେ ଜିଲାପାଳ ଗୁରୁତ୍ୱାରୋପ କରିଥିଲେ। ଏହି ଅବସରରେ ଜିଲାପାଳ କହିଥିଲେ ଯେ, ଜିଲାରେ ଧାନ ସଂଗ୍ରହକୁ ସରକାର ଅଗ୍ରାଧିକାର ଦେଉଛନ୍ତି। ଚାଷୀ ଓ ଚାଷର ଉନ୍ନତିକୁ ଦୃଷ୍ଟିରେ ରଖି ସମସ୍ତେ ଏଥିରେ ସହଯୋଗ କରିବା ଜରୁରୀ। ସାମ୍ପ୍ରତିକ ପରିସ୍ଥିତିରେ ଚକଡ଼ା ପୋକ, ମରୁଡ଼ି ଓ ଅଦିନିଆ ବର୍ଷାଜନିତ କ୍ଷୟକ୍ଷତିକୁ ଆକଳନ କରାଯାଇ ଯୁଦ୍ଧକାଳୀନ ଭିତ୍ତିରେ ଚାଷୀମାନଙ୍କୁ ସହାୟତା ପ୍ରଦାନ କରାଯାଉଛି। ଜିଲାରେ ଧାନ ସଂଗ୍ରହ କିପରି ଶୃଙ୍ଖଳିତ ଭାବେ ହେବ ଏବଂ ଚାଷୀମାନେ ଏହାର ଉଚିତ ମୂଲ୍ୟ ପାଇବେ ସେ ନେଇ ବିଭାଗୀୟ ଅଧିକାରୀମାନେ ଯତ୍ନବାନ ହେବାକୁ ଜିଲାପାଳ ପରାମର୍ଶ ଦେଇଥିଲେ। ଦେଶରେ ଆମ ରାଜ୍ୟ ଧାନ ସଂଗ୍ରହରେ ଅଗ୍ରଣୀ ଭୂମିକା ଗ୍ରହଣ କରିଛି। ଚାଷୀମାନେ ଏହି ଧାରାକୁ ବଜାୟ ରଖିବା ନିମନ୍ତେ ଉତ୍ତମ ଗୁଣବତ୍ତାର ଧାନ ମଣ୍ଡିକୁ ଆଣି ନିର୍ଦ୍ଧାରିତ ମୂଲ୍ୟ ପାଇବା ଉପରେ ଜିଲାପାଳ ଗୁରୁତ୍ୱାରୋପ କରିଥିଲେ। ରାଜ୍ୟ ଯୋଗାଣ ନିଗମ ଆନୁକୂଲ୍ୟରେ ଜିଲାରେ ଥିବା ୭ ମିଲର ଅନୁଗୋଳର ସାଇ ହାଇଟେକ୍ ରାଇସ ଇଣ୍ଡଷ୍ଟ୍ରି, କ୍ରିଷ୍ଣା ପ୍ୟାଡି ପ୍ରଡକସନ ଆଣ୍ଡ ଫୁଡ୍ ଲିଃ., ସରଳିଆ ଫୁଡ୍ ଲିଃ., ତୁଳସୀ ରାଇସ ଲିଃ., ବାବା ଗଙ୍ଗାରାମ ଫୁଡ ପ୍ରଡକ୍ଟସ୍ ଲିଃ., ମା' ଭୈରବୀ ରାଇସ୍ ମିଲ ଓ ଆଠମଲ୍ଲିକର ମା' ମାହେଶ୍ୱରୀ ରାଇସ ମିଲ୍ ଦ୍ୱାରା ୯୪ଟି ସେବା ସମବାୟ ସମିତି ଜରିଆରେ ଧାନ କ୍ରୟ କରାଯାଉଛି। ଗତବର୍ଷ ୧୮ ହଜାର ୧୫୧ ଚାଷୀ ପଞ୍ଜୀକରଣ କରିଥିବା ବେଳେ ବର୍ତ୍ତମାନସୁଦ୍ଧା ୨୪ ହଜାର ୯୫୦ ଚାଷୀ ପଞ୍ଜୀକୃତ ହୋଇଛନ୍ତି। ପଞ୍ଜୀକୃତ ଚାଷୀ ଦିନକୁ ପ୍ରଥମ ପର୍ଯ୍ୟାୟରେ ୩୫ କୁଇଣ୍ଟାଲ ଧାନ ବିକ୍ରୟ କରିପାରିବେ। ପରବର୍ତ୍ତୀ ପର୍ଯ୍ୟାୟରେ ଏହି ପରିମାଣ ବୃଦ୍ଧି କରାଯିବ। ଏଫଏକ୍ୟୁ ଧାନର ସର୍ବନିମ୍ନ ସହାୟକ ମୂଲ୍ୟ କୁଇଣ୍ଟାଲ ପ୍ରତି ୧୫୫୦ ଟଙ୍କା ଓ ଏ ଗ୍ରେଡ୍ ଧାନର ସହାୟକ ମୂଲ୍ୟ କୁଇଣ୍ଟାଲ ପ୍ରତି ୧୫୯୦ ଟଙ୍କା ଧାର୍ଯ୍ୟ କରାଯାଇଛି। ଚାଷୀମାନଙ୍କୁ ଧାନ ବିକ୍ରୟର ମୂଲ୍ୟ ୩ଦିନ ମଧ୍ୟରେ ଆକାଉଣ୍ଟରେ ପେମେଣ୍ଟ କରାଯିବ। ପ୍ରାରମ୍ଭରେ ଜିଲା ଯୋଗାଣ ଅଧିକାରୀ ତୁଲାରାମ ନାୟକ କାର୍ଯ୍ୟକ୍ରମର ଉଦ୍ଦେଶ୍ୟ ସମ୍ପର୍କରେ ଆଲୋକପାତ କରିଥିଲେ। ଏହି ଧାନ ସଂଗ୍ରହ ପ୍ରକ୍ରିୟା ମେ ୩୦ ପର୍ଯ୍ୟନ୍ତ ଚାଲୁ ରହିବ ବୋଲି ସେ ପ୍ରକାଶ କରିଥିଲେ। ବଅଁରପାଳ ପଞ୍ଚାୟତ ସମିତି ଅଧ୍ୟକ୍ଷା ଅଞ୍ଜଳି ଭୋଇ, ଗୋଷ୍ଠୀ ଉନ୍ନୟନ ଅଧିକାରୀ ସୁଧାଂଶୁ କୁମାର ମହାନ୍ତି, ଏଆର୍ସିଏସ୍ ଶିବପ୍ରସାଦ ସ୍ବାଇଁ, ନିୟନ୍ତ୍ରିତ ବଜାର କମିଟି ସମ୍ପାଦକ ସନ୍ତୋଷ କୁମାର ପ୍ରଧାନଙ୍କ ସମେତ ମିଲର, ଯୋଗାଣ ବିଭାଗର କର୍ମଚାରୀ ଏବଂ ସ୍ଥାନୀୟ ଗ୍ରାମବାସୀ ଉପସ୍ଥିତ ଥିଲେ। ସହକାରୀ ଯୋଗାଣ ନିରୀକ୍ଷକ ବିଭୁପ୍ରସନ୍ନ ଆଚାର୍ଯ୍ୟ ଧନ୍ୟବାଦ ଅର୍ପଣ କରିଥିଲେ।
